M. Hort, podpredseda NR SR: (2006-12-05):
Dekoncentrácia moci a decentralizácia kompetencií zhora nadol mohla byť úspešná iba za predpokladu dobrého finančného nastavenia. Myslím, že s odstupom času môžem povedať, že tento pomer sa nám podarilo nastaviť dobre a že sme presvedčili aj drvivú väčšinu samotných primátorov a starostov. Všetci tí, ktorí komunikujete trošku s problémami alebo s potrebami územnej samosprávy, tak viete, akým spôsobom sa vyvíjal vzťah Združenia miest a obcí Slovenska k reforme verejnej správy a aký nakoniec reforma verejnej správy aj u nich znamená dobrý výsledok. Myslím, že tam sa naozaj dobrá vec podarila a bárs by takto boli vnímané všetky reformy. Realizáciou reformy financovania škôl sa sledovalo zvyšovanie efektívnosti vynaložených prostriedkov, ale zároveň aj dôraz na zodpovednosť samosprávy za kvalitu vzdelávacieho procesu. Tu si myslím, že ešte pred nami možno do budúcnosti je jedna nesplnená úloha, ako sa dopracovať k tomu, aby sme normatívny systém nastavili aj na tie školy, o ktorých je reč v tomto zákone. Už v mojom predchádzajúcom vystúpení počas prvého čítania predloženého návrhu zákona som stručnou genézou do minulosti uviedol dôvody, prečo boli neštátne ZUŠ-ky a iné neštátne zariadenia v zriaďovateľskej pôsobnosti neštátneho zriaďovateľa financované priamo z kapitoly Ministerstva školstva Slovenskej republiky. Spomínal som to aj preto, že keď sme zavádzali fiškálnu decentralizáciu, po určitých diskusiách sme sa rozhodli neštátne ZUŠ-ky a iné neštátne školské zariadenia ponechať na priame financovanie z kapitoly ministerstva školstva, aby sme zachovali alternatívne možnosti vo vzdelávacom a výchovnom procese. Som presvedčený, že toto rozhodnutie napomohlo zdravú konkurenciu, čo sa pozitívne premietlo vo zvýšenej kvalite. Podotýkam, že tzv. neštátne základné umelecké školy, ktoré kompetenčne prešli na obce a mestá, boli finančne napojené cez finančnú decentralizáciu. Z hľadiska základnej filozofie reformy verejnej správy presúvať správu vo veciach verejných čo najbližšie k občanom by tento presun kompetencií bol zásade v poriadku, aj keď si myslím, že až po určitom období. Ale bez finančných prostriedkov si myslím, že to nie je korektné. Ide o hrubý zásah do fiškálnej decentralizácie. Pripomínam, že o tomto návrhu zákona rokujeme v čase, keď sa Slovensko hrdí jedným z najväčších rastov HDP. V tomto čase presúvať kompetencie na samosprávu bez finančných prostriedkov je nielenže nenáležité, ale aj nepochopiteľné. Vláda sa prostredníctvom jej predsedu hrdí, ako chceme budovať na Slovensku sociálny štát, zdôrazňuje pritom také hodnoty, ako je sociálne cítenie, spravodlivosť a solidarita. Je vari zo strany štátu spravodlivé a správne zbaviť sa istých kompetencií a hodiť ich na hlavu primátorov a starostov s dôvetkom, však výber daní je dobrý, tak sa o dofinancovanie týchto školských zariadení, vážení páni primátori a starostovia, postarajte, ako chcete. Niekde prebehla tlačou informácia, pán minister, že ide o približne 550 až 600 mil. Sk. Nie je potom naozaj pravdou to, že štát takýmto krokom de facto spustí pomalý proces postupného zanikania neštátnych školských zariadení a čierneho Petra strčí do rúk samospráv? Je to vari tá solidarita, ktorou sa tak vládna koalícia veľa oháňa? Nepôjde náhodou o diskrimináciu istej skupiny detí, ktoré navštevujú neštátne školské zariadenia, keď takýmto zariadeniam podľa návrhu by mala dať obec alebo vyšší územný celok 85 % z objemu finančných prostriedkov pripadajúceho na žiaka? Trojročné obdobie, ktoré by malo akože chrániť existenciu týchto zariadení, považujem za žart. Pýtam sa vás, vážená koalícia, a čo bude po tých troch rokoch? Aký percentuálny podiel pripadne na jedného žiaka v týchto zariadeniach? Čiže, vážený pán minister, ctení kolegovia a kolegyne z vládnej koalície, ale hlavne by som chcel osloviť, dozvedel som sa, že v komunálnych voľbách myslím deväť z nás alebo poslancov Národnej rady bolo zvolených za starostov a primátorov, za toto predsa nemôže žiadny starosta a primátor, ktorý je v tejto sále hlasovať, podľa mňa za to nemôže hlasovať ani poslanec žiadneho obecného a mestského zastupiteľstva, ani žiadny župan alebo bývalý župan a už vôbec nie poslanci vyšších územných celkov. Občas sa dozvedám o tom, ako sú niektorí z nás národnejší a kresťanskejší, tak by som chcel upozorniť, že tento návrh zákona nie je ani národný, ani kresťanský. Ďakujem pekne.